Broj: 711-I-1330-P-260/18-03-8

Zagreb, 28. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Tihomira Babića, ravnatelja Hrvatske akreditacijske agencije,** na 23. sjednici, održanoj 28. rujna 2018.g., donosi sljedeću

**ODLUKU**

1. **Pokreće se postupak protiv dužnosnika Tihomira Babića, ravnatelja Hrvatske akreditacijske agencije, zbog moguće povrede članka 8. i 9. ZSSI-a koja proizlazi iz propusta da po nalogu Povjerenstva iz točke III. Odluke Povjerenstva broj: 711-I-1442-P-13/16-04-8 od 14. listopada 2016.g., u danom roku koji je protekao 4. studenoga 2016.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost ravnatelja Hrvatske akreditacijske agencije.**
2. **Poziva se dužnosnik Tihomir Babić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 35. ZSSI-a propisano je da su ravnatelji agencija Vlade Republike Hrvatske dužnosnici u smislu tog Zakona, stoga je i Tihomir Babić, povodom obnašanja dužnosti ravnatelja Hrvatske akreditacijske agencije, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je 10. kolovoza 2018.g. zaprimilo anonimnu prijavu u kojoj se navodi da je Povjerenstvo još 2016.g. dužnosniku Tihomiru Babiću izreklo sankciju zbog nepodnošenja izvješća o imovinskom stanju povodom stupanja na dužnost ravnatelja Hrvatske akreditacijske agencije, međutim dužnosnik ni do dana podnošenja prijave nije ispunio navedenu obvezu. U preostalom dijelu, navodi iz prijave nisu u nadležnosti Povjerenstva već drugih državnih tijela kojima je prijava također upućena.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a izvršilo uvid u Registar izvješća o imovinskom stanju dužnosnika i ostale službene evidencije Povjerenstva.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti Povjerenstvo.

Člankom 10. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje njegove obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. istog članka je propisano da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u rješenje Vlade Republike Hrvatske o imenovanju ravnatelja Hrvatske akreditacijske agencije od 26. veljače 2015.g., utvrđeno je da je Tihomir Babić imenovan na navedenu dužnost s danom 4. ožujka 2015.g.

Uvidom u spis predmeta pod brojem: P-13/16 utvrđeno je da je Povjerenstvo na 153. sjednici održanoj 14. listopada 2016.g. donijelo Odluku da je dužnosnik Tihomir Babić propustio u roku od 30 dana od 4. ožujka 2015.g., kada je stupio na dužnost ravnatelja Hrvatske akreditacijske agencije, ispuniti obvezu podnošenja pravilno i potpuno ispunjenog izvješća o imovinskom stanju, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje iste u daljnjem roku od 15 dana koji je istekao dana 10. listopada 2015.g., čime je počinio povredu članka 10. ZSSI-a, u vezi s člankom 8. i 9. ZSSI-a. Za navedenu povredu dužnosniku je izrečena sankcija u ukupnom iznosu od 4.000,00 kn.

Točkom III. izreke predmetne Odluke Povjerenstvo je, sukladno članku 10. stavku 3. ZSSI-a, naložilo dužnosniku Tihomiru Babiću da u roku od 15 dana od dana primitka navedene odluke podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost ravnatelja Hrvatske akreditacijske agencije.

Uvidom u dostavnicu utvrđeno je da je dužnosnik Tihomir Babić zaprimio predmetnu Odluku dana 20. listopada 2016.g.

S obzirom da dužnosnik u danom roku od 15 dana od dana primitka navedene Odluke, koji je istekao 4. studenoga 2016.g., nije podnio Povjerenstvu izvješće o imovinskom stanju dužnosnika povodom stupanja na dužnost ravnatelja Hrvatske akreditacijske agencije, Povjerenstvo je, na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnik Tihomir Babić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tihomir Babić, osobna dostava
2. Objava na internetskoj stranici Povjerenstva
3. Pismohrana